b'\n_START_ARTICLE_\nNoe Ganske Annet\n_START_SECTION_\nVirksomhet\n_START_PARAGRAPH_\nKorets form\xc3\xa5lsparagraf sl\xc3\xa5r fast at \xc2\xab... sangkoret Noe Ganske Annet har som det sanne og h\xc3\xb8yeste m\xc3\xa5l \xc3\xa5 spre sangerglede til den som tilfeldigvis skulle v\xc3\xa6re tilstede. Om mulig enda h\xc3\xb8yere er m\xc3\xa5let om sosialt samv\xc3\xa6r for korets stolte sangerhorde...\xc2\xbb. Foreninga tar oppdrag i \xc3\x85s- og Oslo-omr\xc3\xa5det og er ellers med p\xc3\xa5 arrangementer b\xc3\xa5de p\xc3\xa5 universitetet og internt. Av \xc3\xa5rlige arrangementer inkluderes en julekonsert, en NGA-dag og to korhelger p\xc3\xa5 vekslende universiteter i landet. Annethvert \xc3\xa5r har koret ogs\xc3\xa5 en stor kabaret p\xc3\xa5 ny\xc3\xa5ret. Opptak av nye medlemmer foreg\xc3\xa5r hver h\xc3\xb8st og vinter. Medlemmene i koret er fordelt p\xc3\xa5 stemmene bass, tenor, alt og sopran. Koret har \xc3\xb8vinger p\xc3\xa5 tirsdager. Grisefesten er foreningens \xc3\xb8verste organ og styret er korets ut\xc3\xb8vende organ. Styret best\xc3\xa5r av en leder, en dirigent og ytterligere tre styremedlemmer. Sangkoret er medlem av Norges korforbund.\n_START_SECTION_\nAntrekk\n_START_PARAGRAPH_\nDa Noe Ganske Annet ble stifta i 1986 besto antrekket av hvite laboratoriumsfrakker. Noen f\xc3\xa5 \xc3\xa5r senere ble disse farga r\xc3\xb8de. Allerede p\xc3\xa5 90-tallet var frakkene erstattet med gr\xc3\xb8nne og bl\xc3\xa5 vester og en svart s\xc3\xa5kalt \xc2\xabsopp\xc2\xbb p\xc3\xa5 hodet. Soppen har med tiden blitt borte, men den gr\xc3\xb8nne og bl\xc3\xa5 vesten er fortsatt det alminnelige antrekket for koret. Vesten blir brukt over en hvit skjorte sammen med svarte bukser. Som gallaantrekk ved h\xc3\xb8ytidelige anledninger kler sangkoret seg som mafia. Mennene g\xc3\xa5r da med svarte vester, hvite skjorter, svarte bukser, svarte sko, sl\xc3\xb8yfe eller slips og mafiahatt. Kvinnene gikk tidligere i r\xc3\xb8de kjoler, men bruker i dag svarte, lange kjoler med et gallab\xc3\xa5nd over venstre skulder. Sopraner har gr\xc3\xb8nt b\xc3\xa5nd og alter har bl\xc3\xa5tt b\xc3\xa5nd.'